[{"text_idx": "#000008", "text": "Mae adroddiad Dyfodol newydd y Sector Gwirfoddol yn nodi ein gobeithion am ddyfodol y sector gwirfoddol yng Nghymru a\u2019r hyn y gall pob un ohonom ni ei wneud i gyrraedd y fan honno."}, {"text_idx": "#000009", "text": "Mae\u2019n bleser gennym ni, ynghyd a\u0302\u2019n partneriaid, Futurice a rhwydwaith Cefnogi Trydydd Sector Cymru (TSSW), lansio ein gweledigaeth deng mlynedd a\u2019n dyheadau am ddyfodol y sector gwirfoddol yng Nghymru gyda chyhoeddiad yr adroddiad a gyd-luniwyd, \u2018Dyfodol y Sector Gwirfoddol\u2019. Rydym yn ddiolchgar i Lywodraeth Cymru am gyllido\u2019r gwaith ac i Gomisiynydd Cenedlaethau\u2019r Dyfodol Cymru am ei chefnogaeth."}, {"text_idx": "#000010", "text": "Gwnaeth mwy na chant o fudiadau o sectorau cyhoeddus, preifat a gwirfoddol Cymru rannu eu pryderon a\u2019u dyheadau am ddyfodol Cymru yng ngw\u0302ydd cymaint o newidiadau, heriau a chyfleoedd."}, {"text_idx": "#000011", "text": "\u2018Wrth i ni edrych ar osod gweledigaeth, mae angen i bob un ohonom ni fod wrth y bwrdd hwnnw, nid i adlewyrchu\u2019r cymunedau amrywiol yn unig, ond i hefyd adlewyrchu cymuned Cymru.\u2019"}, {"text_idx": "#000015", "text": "Gwnaeth cyfranogwyr y prosiect flaenoriaethu chwe syniad gweithredu y gall y sector gwirfoddol yng Nghymru fynd i\u2019r afael a\u0302 nhw er mwyn cyflawni\u2019r weledigaeth deng mlynedd a gyd-luniwyd (Gweler pennod 5 yr adroddiad am ragor o fanylion)."}, {"text_idx": "#000016", "text": "Cefnogi cynhwysiant a thegwch mynediad at dechnoleg er mwyn helpu i oresgyn y bwlch digidol\nAil-ddiffinio ystyr llwyddiant a sut y mesurir effaith a gwerth cymdeithasol\nDatblygu cydweithrediad lleol, rhyngwladol a thraws-sector sy\u2019n codi proffil y sector gwirfoddol ac sy\u2019n adeiladu ar naratif cadarnhaol\nCefnogi prosesau cynhyrchu a chyflenwi seilwaith gwirioneddol sy\u2019n canolbwyntio ar y gymuned\nGrymuso unigolion a chymunedau i fod yn hunangynhaliol\nDysgu ac adeiladu ar yr hyn sydd wedi gweithio\u2019n effeithiol i\u2019r sector gwirfoddol a chymunedau yn y pandemig, er mwyn atgyfnerthu\u2019r sector gwirfoddol a chymdeithas yn ehangach"}, {"text_idx": "#000017", "text": "Rydym yn hynod ddiolchgar i\u2019r 80+ o gyfranogwyr o\u2019r sector cyhoeddus, y sector preifat a\u2019r sector gwirfoddol ledled y wlad a oedd yn rhan o\u2019r gwaith o hau ein \u2018hadau newid\u2019 a chreu ein gweledigaeth ar gyfer y dyfodol drwy broses gyfranogol ddwys yn ystod haf 2021. Gwnaethant baentio darlun o ddyfodol sy\u2019n sylfaenol wahanol i gymdeithas heddiw. Un sy\u2019n deg, gwyrdd, gofalgar ac yn canolbwyntio ar y gymuned."}, {"text_idx": "#000018", "text": "\u2018Y weledigaeth ar gyfer y sector gwirfoddol yng Nghymru 2030 \u2013 llun o\u2019r \u2018weledigaeth o\u2019r dyfodol a ffafrir\u2019 gan gyfranogwyr y prosiect o\u2019r adroddiad. Gweler tudalennau 47-50 yr adroddiad am ddisgrifiad llawn o\u2019r weledigaeth. Darlun cefndirol drwy garedigrwydd Comisiynydd Cenedlaethau\u2019r Dyfodol Cymru, eiconau gan Futurice."}, {"text_idx": "#000019", "text": "Mae\u2019r adroddiad, Dyfodol y Sector Gwirfoddol, wedi bod yn rhan hanfodol o\u2019n hadolygiad strategol diweddar. Trwy lunio\u2019r adroddiad ar ddechrau\u2019r adolygiad, bu modd i ni ddefnyddio\u2019r canfyddiadau fel ein \u2018Seren y Gogledd\u2019 i lywio gweddill y gwaith a ddilynodd. Mae\u2019r adroddiad yn gosod yr olygfa ar gyfer ein strategaeth yn genedlaethol dros y bum mlynedd nesaf. Mae hefyd wedi bwydo i mewn i\u2019r broses o osod nodau newydd a rennir i bartneriaid TSSW (CGGC a Chynghorau Gwirfoddol Sirol ledled Cymru) ar gyfer y bum mlynedd i ddod."}, {"text_idx": "#000020", "text": "\u2018Mae\u2019r adroddiad hwn yn amlinellu gweledigaeth ddiddorol am ddyfodol lle y mae cymunedau cydlynol, gwirfoddoli a gweithredu cymdeithasol yn ganolog i sicrhau ein bod yn gadael y byd yn lle gwell nag yr oedd pan gyrhaeddom ni.\u2019"}, {"text_idx": "#000022", "text": "Er mwyn cyflawni\u2019r ehangder a dyfnder uchelgeisiol o gyfranogiad yr oeddem ni ei eisiau, gwnaeth y prosiect gyfuno Pecyn Cymorth Adeiladu Dyfodol Gwell CGGC a\u2019r Ysgol Dyfodol Rhyngwladol (SOIF) a Phecyn Cymorth \u2018Lean Futures Creation (LFT)\u2019 Futurice (Saesneg yn unig) (mae mynediad agored i\u2019r ddau os hoffech arbrofi yn eich cymuned)."}, {"text_idx": "#000023", "text": "Mae ein proses, sydd wedi hwyluso cydberthnasau cryf ac adnoddau a\u0302 pherchnogaeth gyfunol, wedi bod mor werthfawr a\u0302\u2019n hadroddiad ysgrifenedig ac yn allweddol i gael cefnogaeth i\u2019n strategaeth newydd."}, {"text_idx": "#000024", "text": "Sut gall eich mudiad ddefnyddio\u2019r adroddiad hwn i fod y newid yr hoffech ei weld yn y dyfodol a rennir gennym?"}, {"text_idx": "#000026", "text": "Mae Suzanne Iuppa yn Swyddog Cynllunio Strategol yn CGGC. Mae Eloise Smith-Foster yn Uwch-ddylunydd Gwasanaethau a Dyfodolydd yn Futurice, cwmni ymgynghori ar ddylunio ac arloesedd Nordig sy\u2019n arbenigo mewn rhagolygon y dyfodol. Roedd y ddwy ohonynt yn gyfrifol am arwain a hwyluso\u2019r prosiect, yn ogystal ag ysgrifennu\u2019r adroddiad terfynol ar y cyd."}, {"text_idx": "#000028", "text": "Llywodraeth Cymru yn ystyried ro\u0302l gwirfoddolwyr yn y maes gofal cymdeithasol"}, {"text_idx": "#000033", "text": "Ymunwch a\u0302 ni ar y cyfryngau cymdeithasol"}]